Gerrit Schoonhoven sterfGerrit Schoonhoven (Foto: Facebook) Die regisseur en akteur Gerrit Schoonhoven is Dinsdag in die ouderdom van 62 oorlede. Dít nadat kanker ’n paar maande gelede by Schoonhoven gediagnoseer is. Lizanne Barnard, musikant en vriendin van Schoonhoven, het die hartseer nuus Dinsdagmiddag aan Maroela Media bevestig. Schoonhoven was wyd bekend in die rolprent- en televisiebedryf. Hy het onder meer die Afrikaanse fliek Twee Grade van Moord (2016) geregisseer. Schoonhoven was ook betrokke by die regie van Binnelanders, Hartland, Orion en Plek van die Vleisvreters, waarvoor hy in 2006 die Erepenning vir Afrikaanse Televisiedramas ontvang het. “Ek gaan daardie bos hare van hom onthou. Ek gaan hom onthou as ’n mens wat altyd besig was om sy mense op te bou en te onderskraag. Hy was altyd positief,” sê Barnard. “Hy het altyd gesê: ‘Die lewe is kort, jy kan net sowel skitterend wees’. “Hy was enig in sy soort.” Medelye stroom sedertdien in op sosiale media.